**Maan näkyjä** on Joose Keskitalon viides studioalbumi, joka julkaistiin 16. helmikuuta 2011 levymerkillä Helmi Levyt. Se asettuu tyypiltään studioalbumin, koelevyn ja livealbumin välimaastoon. Albumi on kolmas Kolmas Maailmanpalo -yhtyeen kanssa tehty albumi, jota Keskitalo on kuvaillut yhtyeen soitannolliseksi kliimaksiksi. Kappale "On hyvä että olet surullinen" julkaistiin radiosinglenä.

Albumi debytoi Suomen virallisen listan sijalla 18.

Äänitys
-------

Albumin kappaleet on äänitetty Keskitalon työhuoneessa sekä useassa eri paikassa eri ajankohtina. Liveotot on äänitetty Jyväskylän Ilokivessä 25. toukokuuta 2008, Tornion Cult Cinema Cafessa 31. lokakuuta 2008, Rovaniemen Roipparissa 1. marraskuuta 2008, Kuopion Henry’s Pubissa 10. huhtikuuta 2009, Porin Bar Kinossa 16. huhtikuuta 2009, Joensuun Ilosaarirockissa 19. heinäkuuta 2009, Helsingin Ateneum-salissa 7. lokakuuta 2010 sekä Pihjalanmäen työhuoneella 2007–2010. Kappale "Olisin kyllä tullut" julkaistiin alun perin vuoden 2009 albumilla *Tule minun luokseni, kulta*, ja "Toiset ovat menneet jo alas" sekä "Taipale" ilmestyivät Harmaa getto -yhtyeen albumilla *Suomimorsiamen pyhä tie*.

Vastaanotto
-----------

|  |  |  |
| --- | --- | --- |
| **Desibeli** | 3/5 tähteä |  |
| **Jylkkäri** | negatiivinen |  |
| **Rumba** | 4/5 tähteä |  |
| **Soundi** | 2/5 tähteä |  |
|

Albumi sai ristiriitaisen vastaanoton. Desibelin Heikki Väliniemi totesi, ettei albumia tule arvottaa perinteisten studioalbumien tapaan, vaan fiilispohjalta. Hän sanoi useammankin kappaleen olevan kaikessa raakuudessaankin selittämättömän hienoja, mutta kritisoi sitä epätasaisuudesta ja hajanaisuudesta. Jyväskylän Ylioppilaslehti Jylkkärin Rauli Karjalainen sanoi yhtyeen yltävän parhaimmillaan Sielun Veljet -tyyliseen hurmoksellisuuteen, mutta totesi albumin enimmäkseen kompastuvan lakoniseen treenikämppäjammailuun ja piti sitä tallennusteknisistä syistä hankalana kuunneltavana, joka jättää kuulijansa ulkopuolelle. Soundin Sami Nissinen antoi albumille kaksi tähteä viidestä, ja sanoi kappalemateriaalin olevan mitäänsanomatonta paatosta Keskitalon pysyessä vanhoissa taiteellisissa pakkomielteissään. Rumban Oskari Onninen sitä vastoin antoi albumille neljä tähteä viidestä, ja piti albumia kiistattomana todisteena, miksi Joose Keskitalo ja Kolmas Maailmanpalo on kovimpia kotimaisia liveyhtyeitä, joka teoksellaan esittelee koko laajamittaisen tyylispektrinsä. Radiosinglenä julkaistua "On hyvä että olet surullinen" -kappaletta Onninen piti Keskitalon potentiaalisena ensimmäisenä hittikappaleena.

Kappaleet
---------

|  |  |  |  |
| --- | --- | --- | --- |
| A-puoli
1. Toiset ovat menneet jo alas
2. Kun kuljet rakkauden kivistä tietä
3. Kuopio 1
4. Tunteet

 | B-puoli
1. Olisin kyllä tullut
2. Rauha, rauha
3. Hur många seglare
4. On hyvä että olet surullinen

 | C-puoli
1. Nygöi tuloo yö
2. "Saanen kertoa mitä tapahtui..."
3. Taipale
4. Kuopio 2

 | D-puoli
1. Omaitsen
2. Kerrostalot
3. Tein minä pillin pajupuusta

 |

Lähteet
-------

1. 1 2 3  Joose Keskitalo ja Kolmas Maailmanpalo! Kuuntele esimakua ja tilaa ennakkoon! *stupidoshop.wordpress.com*.  1.2.2011. Viitattu 27.5.2017.
2. 1 2 3 4 5 6 7  Joose Keskitalo ja Kolmas Maailmanpalo Kuopioon *uljas.net*.  22.3.2011. Viitattu 27.5.2017.
3. 1 2  Musiikkituottajat: Joose Keskitalo & Kolmas Maailmanpalo – Maan näkyjä
4. ↑  Toiviainen, Mikko: Joose Keskitalo – Unen näkyjä *sue.fi*.  9.4.2014.  Arkistoitu 4.8.2017. Viitattu 27.5.2017.
5. ↑  Discogs: Joose Keskitalo ja Kolmas Maailmanpalo – Maan näkyjä (englanniksi)
6. 1 2  Väliniemi, Heikki: Levyarvio: Joose Keskitalo & Kolmas Maailmanpalo – Maan näkyjä *desibeli.net*.  8.4.2011. Viitattu 27.5.2017.
7. 1 2  Karjalainen, Rauli: Arvio: Joose Keskitalo & Kolmas Maailmanpalo – Maan näkyjä (Helmi Levyt) *jylkkari.fi*.  14.3.2011. Viitattu 27.5.2017.
8. 1 2  Onninen, Oskari: Joose Keskitalo: Maan näkyjä – Saarnamiehen houreiset lavaprofetiat *rumba.fi*.  9.3.2011. Viitattu 27.5.2017.
9. 1 2  Nissinen, Sami: Levyarvio: Joose Keskitalo & Kolmas Maailmanpalo – Maan näkyjä *soundi.fi*.  2/2011. Viitattu 27.5.2017.